John Lewis verslanakeðjan í Bretlandi áformar að fækka stjórnendastöðum um eitt þúsund til að draga úr rekstrarkostnaði. Fyrirtækið hefur orðið fyrir þungum búsifjum í COVID-19 faraldrinum og vegna sívaxandi vinsælda verslana á netinu.
Í tilkynningu frá fyrirtækinu, John Lewis Partnership, segir að niðurskurðurinn verði hvort tveggja í 34 vöruhúsum þess og í 331 verslun í Waitrose matvöruverslanakeðjunni sem það rekur einnig. Þetta eru ekki fyrstu sparnaðarráðstafanir sem gripið er til. Þegar er búið að loka sextán verslunum með þeim afleiðingum að 2.800 starfsmenn misstu vinnuna. Ekki stendur til að loka fleiri verslunum, að því er breskir fjölmiðlar hafa eftir stjórnendunum. Fyrr í þessum mánuði var tilkynnt að fyrirtækið ætlaði að reisa þúsundir leiguíbúða á lóðum í þess eigu til að styrkja fjárhaginn. Rekstur John Lewis verslananna gekk ekki sem skyldi áður en heimsfaraldurinn brast á í fyrra. Viðskiptavinum hefur fækkað í takti við að vetla netverslana færist stöðugt í aukana. Fleiri breskar verslanakeðjur hafa lent í erfiðleikum af sömu ástæðum og þurft að skera niður í rekstrinum eða skella endanlega í lás.